b'\n_START_ARTICLE_\nUlykke\n_START_PARAGRAPH_\nUlykke er et begrep som brukes om en plutselig og tilfeldig hendelse som for\xc3\xa5rsaker st\xc3\xb8rre skade, om et uhell av alvorlig karakter eller om en katastrofe, som betegner en ulykke med stort omfang. Felles for hendelser som karakteriseres som ulykker er at personer skades eller d\xc3\xb8r. Ulykkeshendelser er uforutsigbare, uvanlige og utilsiktede og har ikke \xc3\xa5penbare eller tilsiktede \xc3\xa5rsaker. I ettertid ser man ofte at resultatet eller konsekvensene av ulykker kunne v\xc3\xa6rt annerledes og mindre, eller at hendelsen kunne v\xc3\xa6rt unng\xc3\xa5tt, om man hadde visst om eller forst\xc3\xa5tt og reagert i forhold til de omstendighetene som f\xc3\xb8rte til ulykken i tide. Ulykker klassifiseres ofte etter \xc3\xa5sted slik som for eksempel hjemmeulykker, arbeidsulykker eller trafikkulykker, eller etter \xc3\xa5rsak som fallulykker og skredulykker. Ved ulykker som kunne v\xc3\xa6rt unng\xc3\xa5tt blir ofte de ansvarlige krevd for erstatning eller straffeforfulgt._NEWLINE_Begrepet kan ogs\xc3\xa5 brukes i betydningen skadelige forhold, ulykkelige omstendigheter eller en ublid skjebne.\n_START_SECTION_\nUlykkesforekomst og konsekvenser\n_START_PARAGRAPH_\nIf\xc3\xb8lge International Labour Organization (ILO) skjer mer enn 337 millioner ulykker i arbeidslivet hvert \xc3\xa5r p\xc3\xa5 verdensbasis, noe som sammen med yrkesrelaterte sykdommer resulterer i mer enn 2,3 millioner d\xc3\xb8dsfall \xc3\xa5rlig. WHO ansl\xc3\xa5r at 1.2 millioner d\xc3\xb8r per \xc3\xa5r p\xc3\xa5 verdensbasis av veitrafikkulykker. Det er sp\xc3\xa5dd at ulykker fra 2020 vil v\xc3\xa6re verdens ledende d\xc3\xb8ds\xc3\xa5rsak, og dermed erstatte smittsomme sykdommer. I aldersgruppen voksne under 45 \xc3\xa5r er ulykker i den industrialiserte verden allerede den ledende d\xc3\xb8ds\xc3\xa5rsaken. I USA tidlig p\xc3\xa5 \xc3\xa5ttitallet d\xc3\xb8de opptil 150.000 mennesker \xc3\xa5rlig som f\xc3\xb8lge av en ulykke, og hvor 400000 i tillegg ble varig funksjonshemmet. De \xc3\xa5rlige kostnadene ble beregnet til 469 milliarder euro.'